Det bliver op til de to skibes hjemlande at finde årsagen til morgenens sammenstød ud for Hirtshals.

Spørgsmålet er, hvordan to skibe i klart vejr kan ramme hinanden under en overhaling. Men den danske Søfartsstyrelse skal ikke undersøge den kollision, der tidligt mandag morgen fandt sted ud for Hirtshals. De to skibe var på vej i samme retning, da de kolliderede 20 sømil vest for Hirtshals. Fordi ingen af skibene er hjemmehørende her i landet, bliver det skibenes flagstater, der skal forsøge at finde forklaringen på sammenstødet. Den største skade fik bulkcarrieren Cleantec fra Hongkong, der fik en syv meter lang flænge i skroget. Skibet er lastet med 1000 ton brændstof og 30.000 ton gødning, og derfor blev tre miljøskibe sendt til stedet. Men der er ud på eftermiddagen mandag endnu ingen tegn på, at der skulle være udslip. /ritzau/